600 ש”ח לחודש כולל חומרי גלם לעבודה ומודליסטים.
מנחה הקורס: ירון אתר, אמן פעיל ומורה במגמת האמנות.
בקורס בן 16 מפגשים התלמידים יחקרו לעומק את הצורך העז של האדם לרשום, לחרוט, להעתיק, לתרגם ולהמציא שפה חזותית באמצעות הרישום.
הסדנה תכלול תרגילי רישום מהתבוננות על טבע דומם, מודל עירום, נוף ופורטרט. נפתח את הקשר שבין העין המתבוננת לפעולת היד הרושמת. נתנסה בטכניקות ושילוב חומרים שונים: עפרונות, עטים, פחם, פסטל, גיר, טושים ודיו. יעמדו על הרגע בו הרישום הופך לציור ונשהה בו למספר תרגילים. יבחינו בין רישום ריאליסטי לרישום אקספרסיבי, רישום בקו גרפי לרישום שירבוטי. ילמדו לשלב מספר אופני רישום בבת אחת, יערכו תרגילים של רישום ביד החזקה ורישום ביד ״החלשה״ וכך יחזקו המשתתפים את הקשר בין הצד הלוגי והצד הרגשי שבתוכם. לצד פיתוח היכולות הטכניות ברישום, התכנים והתרגילים בקורס יתמקדו בשכלול יכולת ההמצאה, רישום מהזיכרון ומהדמיון, זאת על מנת לאפשר לתלמידים לפתח שפה אישית ומקורית.
ירון אתר נולד ב – 1979 בישראל, חי ועובד בתל אביב. הוא בוגר תכנית לימודי ההמשך של המדרשה לאמנות, בית ברל, והתואר הראשון של בצלאל אקדמיה לאמנות ועיצוב. אתר הציג תערוכות יחיד בגלריית הקיבוץ בתל אביב, בגלריית כברי ובגלריה חזי כהן. עבודותיו הוצגו בתערוכות קבוצתיות בארץ ובעולם, בין השאר במוזיאון ישראל בירושלים, בביתן הלנה רובינשטיין – מוזיאון תל אביב, בביאנלה הראשונה של תל אביב, במוזיאון הרצליה, בגלריה HIT בברטיסלבה, בגלריה האוניברסיטאית בתל אביב, מובי – מוזיאון בת ים ובפסטיבל הסרטיםTampere בפינלנד.